钦定古今图书集成/明伦汇编/宫闱典/第095卷 > 齐国大长公主 下嫁高丽王愖
## 钦定古今图书集成/明伦汇编/宫闱典/第095卷 > 齐国大长公主 下嫁高丽王愖

按《元史公主表》，高丽公主位齐国大长公主。忽都鲁
揭里迷失，世祖之女，适高丽王愖，即王昛也。按《高
丽王王愖传》，至元十一年五月，皇女忽都鲁揭里迷
失下嫁于世子愖。七月，其枢密院副使奇蕴奉表告
王禃薨，命世子愖袭爵。诏谕高丽国王宗族及大小
官员百姓人等，其略曰：“国王王禃存日，屡言世子愖
可为继嗣，今令愖袭爵为王，凡在所属，并听节制。”八
月，世子愖还至其国，袭位。九月，遣其齐安侯王淑上
表谢恩。十一月，皇女入京城，愖复遣其判阁门事李
信孙等奉表入谢。十一月，以黑的为高丽达鲁花赤李益受代还。十二年七月，黑的还朝。十一月，遣使谕
愖改官职名号。愖遣其带方侯王澂率衣冠子弟二
十人入侍，以石抹天衢充副达鲁花赤。十三年七月，
愖遣其佥议中赞金方庆奉表贺平宋。十一月，愖遣
其判秘书寺事朱悦奉表奏，改名睶。十四年正月，金
方庆等为乱，命愖治之，仍命忻都洪茶丘饬兵御备。
十五年正月，睶以达鲁花赤石抹天衢秩满未代，请
复留三年，从之。东征，元《帅府》上言。“以高丽侍中《金方
庆》与其子”“愃恂婿赵卞等阴养死士四百，匿铠仗
器械，造战舰，积粮饷，欲谋作乱。捕方庆等按验得实，
已流诸海岛。然高丽初附，民心未安。可发征日本还
卒二千七百人，置长吏，屯忠清、全罗诸处，镇抚外夷，
以安其民。复令士卒备牛畜耒耜，为来岁屯田之计。”
七月改铸驸马高丽王印，赐睶。十六年正月敕其国
置大灰艾州、东京、柳石、孛落四驿。十七年五月，睶以
民饥，乞贷粮万石，从之。七月，以其国初置驿站，民乏
食，命给粮一岁，仍禁使臣往来，勿求索饮食。十月，直
睶开府仪同三司、中书左丞相、行中书省事。十八年
二月，《睶》言：“本国必阇赤不谙行移文字，请除郎中、员
外各一员，以为参佐。”睶又请易宣命职衔，增“驸马”字，
从之。六月，睶言：本国置驿四十，民畜凋弊。敕并为二
十站，仍给马价八百锭。八月，升其佥议府为从三品。
十一月，金州等处置镇边万户府，以控制日本。十九
年正月，睶以日本寇其边海郡邑，烧居室，掠子女而
去，请“发阇里帖木儿麾下蒙古军五百人戍金州。”又
从之。二十年五月，立征东行中书省，以高丽国王与
阿塔海共事。二十八年五月，以睶子謜为世子，授特
进、上柱国，赐银印。十月，以其国饥，给以米二十万斛。
三十年二月，睶遣使入奏，复更名昛，及乞功臣号。制
曰：“特进、上柱国、开府仪同三司、征东行中书省左丞
相、驸马、高丽王昛，世守王爵，选尚我家。载旌藩屏之
功，宜示褒嘉之宠，可赐号推忠宣力定远功臣，馀如
故。益懋厥勋，对扬休命。”十一月，昛入朝。成宗元贞二
年七月，升其佥议司为二品。大德元年十一月，封昛
为逸寿王，以世子謜为高丽王，从所请也。二年七月，
中书省臣奏謜有罪当废，复以其父昛为王。三年正
月，昛遣使入贡。丞相完泽等言：“世子时，或言高丽僭
设”省、院、台，有旨罢之，其国遂改立佥议府、密直司、监
察司。今謜加其臣赵仁规司徒、司空、侍中之职，又昛
给仁规《赦九死》奖谕文书。又擅写《皇朝帝系》及自造
历，加其女为令妃。又立资政院，以崔冲绍为兴禄大
夫。又尝奉太后旨，公主与謜两位下怯薛䚟合并为
一，謜不奉旨。謜又擅杀千户《金吕》，而以“其金符给宦
者术合儿。又，仁规进女侍，謜有巫蛊事，今乞将仁规、
冲绍发付京兆、巩昌两路安置，不得他适。昛行事不
法，謜年少，妄杀无辜，乞降诏戒饬。”帝命杖仁规、冲绍
而遣之。二月，诏谕昛并阖境臣民：“自今以始，勉遵守
国之规，益谨畏天之戒。凡在官者，各勤乃事，协力匡
赞，毋蹈前非，自干刑宪。”缁黄士庶，各安其业。五月，哈
散使高丽还，言昛不能服其众，朝廷宜遣官共理之。
遂复立征东行省，命阔里吉思为高丽行省平章政
事。九月，昛遣使入贡，以朝廷增置行省，上表陈情，其
略言：“累世有勤王之功，凡八十馀年，岁修职贡。尝以
世子入侍，得联婚帝室，遂为甥舅，实感至恩。使小国
不替祖风，永修侯职，是所望也。”四年二月，征东行省
平章阔里吉思言：“高丽国王自署官府三百五十八
所，官四千五十五员，衣食皆取之民，复苛征之。又其
大会王曲盖龙扆警跸诸臣，舞蹈山呼，一如朝仪，僭
拟过甚。”遣山东宣慰使塔察儿、刑部尚书王泰亨赍
诏谕之，使厘正以闻。三月，阔里吉思复上言：“佥议司
官不肯供报民户版籍、州县疆界。本国横科暴敛，民
少官多，刑罚不一，若止依本俗行事，实难抚治。”五年
二月，为昛罢行省官，有诏谕昛。秋，七月，昛上表言：“昔
居海岛时，尝用山呼，后改呼千秋。今既奉明诏，一切
皆罢。又革官府九十馀所，汰官吏二百七十馀员，他
如杂徭病民、驿骑烦扰驿传”者亦皆省之。诏曰：“卿其
谕朕意，所言当始终行之。或有不然，宁不羞惧。”昛自
大德二年复位，八年而薨。